Izvor: Tanjug/Rade Prelić

Predsednik Srbije Aleksandar Vučić je, u intervjuu za Blic, rekao da je uveren da će izbori biti legitimni i da očekuje izlaznost višu od 50 odsto, dodajući da ne misli da će se osetiti i odraziti na izlaznost to što se deo opozicije odlučio na bojkot.

Na pitanje Blica da li misli da će izaći dovoljan broj stranaka da bi izbori, koje je najavio za 26. april ili 3. maj, bili legitimni, Vučić kaže da broj partija ne pokazuje legitimnost, nego broj ljudi koji žele da uzmu učešće na tim izborima.

“Uveren sam da će izbori biti legitimni. Ne možete da naterate nekog ko neće da izađe na izbore da to uradi. Svuda u svetu ljudi kada gube izbore znaju da kažu “izgubili smo izbore, idemo napred”, a ovde neki znaju da će da izgube izbore i samo to ne žele da kažu”, naveo je.

Upitan o tome da li će se bojkot dela opozicije odraziti na izlaznost, kaže da ne misli da će se to uopšte osetiti i da očekuje više od 50 odsto, uz podsećanje da je u prethodna dva izborna ciklusa izlaznost, kako je rekao, bila između 52 i 56 odsto.

Na pitanje da li, kada opozicija izađe prvi put sa nekom potencijalnom aferom, odbaci to a priori ili ipak proveri navode sa svojim saradnicima, kaže: "Iskonski nagon je da to odbacim jer su mnogo puta lagali, ali moj odnos suštinski je drugačiji prema tome. Smatram da je veoma važno da imamo ozbiljan odnos prema svakoj iznetoj informaciji. Zato sam imao ozbiljne razgovore sa Sinišom Malim. On je odličan ministar, ali sam mu nedvosmisleno rekao - svidelo ti se ili ne, iako mislim da je odluka politički motivisana, moraćeš da je poštuješ i doktorat neće više moći da stoji u tvojoj biografiji. Mnogo ozbiljnosti sam video u različitim stvarima koje su iznošene i protiv naših ljudi na lokalu i protiv mnogih naših ministara. Jedan portal, koji je protiv mene i SNS, objavio je da nisu sve majke dobile dečiji dodatak koji je trebalo da dobiju do 20. decembra. Pozvao sam ministra Đorđevića i rekao sam mu da je nemoguće da zbog njegovih loših proračuna neka majka bude uskraćena za dečiji dodatak i da treba da čeka januar. Rekao sam mu i da ne može on da upravlja budžetima majki, roditelja, i da će biti smenjen ako to ne reši. Analizirao sam, video gde je problem, do toga nije došlo zato što nema novca, zato što smo Vlada i ja neodgovorni, nego zato što je on, umesto da radi tri sata na tome, radio sat".

Upitan da li će Siniša Mali ostati ministar, Vučić je rekao da to nije pitanje za njega, ali je naveo da je sa njim imao težak razgovor povodom dešavanja oko doktorata.

Subvencije za Jovanjicu, kaže predsednik, "čiste kao suza"

Na pitanje kako je moguće da plantaža Jovanjica postoji, a da niko od nadležnih ne zna, Vučić kaže: "Što se Jovanjice tiče, mi smo kao država pronašli šta je neko uradio protivzakonito, uhapsili ga, sve koji tu rade, onda oni izmisle priču. Dali su neke realne informacije. U sve su zaista bili umešani pojedinci iz MUP-a, BIA, čak i iz vojnih struktura koji su izdavali lažne legitimacije. Dakle, taj deo informacije je tačan, ali im to nije bilo dovoljno. Neko od njihovih lidera je rekao da će sve imati smisla ako slažu nešto za mene i moju porodicu".

Upitan o subvencijama države za Jovanjicu, Vučić kaže da je to “čisto kao suza”. “I danas i sutra, ako nastavi legalno da se bavi tim poslom, dobijaće svako za čist i na zakonu zasnovan posao. Neće za marihuanu, ali hoće za paradajz, krompir, za to što radi”.

Na konstataciju da je čudno da postoji takva plantaža, tih razmera, a da niko ne zna, Vučić kaže - zato što je mala razlika između marihuane i industrijske konoplje.

Podsetimo, Jovanjica je od 2016. dobila najmanje tri kredita od državne Agencije za osiguranje i finansiranje izvoza. Interesantno je da je 2015. godine vlasnik Jovanjice imao problem sa švercom voća u Rusiju i zbog toga dobio čak i krivičnu prijavu. "Tad je bila tema kivi, kivi je bio tema i dobio je krivičnu prijavu za to", rekao je ranije ministar poljoprivrede Branislav Nedimović.

O Krušiku: "Podignuto na nivo da je reč o pljački a to nije tačno"

U vezi sa Krušikom sumnju da je bilo nešto nezakonito pojačale su i predsednikove izjave da otac ministra policije Nebojše Stefanovića nije angažovan u GIM-u, pa da ipak jeste, zatim da je savetnik, ali da to nije protivzakonito...

"Dobro, zaposlen je. Da li je Krušik oštećen ili bilo ko", upitao je Vučić.

Na pitanje zašto odmah nije tako rekao, odgovara: "A šta je smisao svega? Smisao je u pitanju da li je ministar Stefanović mogao da omogući privilegovani položaj firmi u kojoj radi ili je vezan ugovorom njegov otac. To je pitanje za sukob interesa, da li ili ne. A podignuto je na nivo kao da je reč o pljački, a to nije tačno. I oni su time uništili Krušik, razorili, i trebaće nam godine vraćanja snage i energije da bi Krušik stao na noge”.

Vučić je ponovo izneo tvrdnju da Aleksandar Obradović koji je ukazao na dešavanja u poslovanju Krušika nije uzbunjivač, da postoji procedura “kako se to radi, postoje nadležni organi”.

Na pitanje da li razume Obradovićev strah da ministra policije prijavi Ministarstvu policije i da se tako slučaj ne zataška, rekao je: “Ne mogu da razumem. Nije on bio zabrinut da se nešto zataška ili ne. Neko je hteo da isfabrikuje aferu da bi se Krušik razorio, što se vidi i po posledicama. Deset dana nakon objavljivanja tog teksta, isti minobacački program ide iz bugarskih fabrika u Emirate umesto da ide iz Srbije. I kako ćemo mi sad da plaćamo plate radnicima? Kome ćemo da prodamo minobacačke rakete?”

Podsetimo, uzbunjivač Aleksandar Obradović rekao je u Utisku nedelje na TV Nova S da se 2015. godine obraćao institucijama zbog tadašnje situacije u Krušiku, a da je pisao i ministru odbrane i Aleksandru Vučiću, tada premijeru, i da odgovora - nije bilo. Obradović je dodao da je tokom 2016. i 2017. bilo stranačkog zapošljavanja u toj fabrici. "Glavni operativac SNS i kum Aleksandra Vučića, Darko Glišić, je čovek koji je glavni kadrovnik u Krušiku“, naveo je Obradović.

O "Planu 2025." i prosečnoj plati od 900 evra

Vučić je naveo da je nedavno predstavljeni “Plan 2020-2025. najambiciozniji plan”.

“To je budućnost i potpuno druga zemlja. Već danas Srbija nije ista zemlja. Kada idete do Čačka ili Zlatibora, treba vam upola manje vremena, kad idete na more u Grčku ili u Bugarsku, gubite upola manje vremena nego ranije”. Napravili smo dva nova mosta u Beogradu, napravićemo još tri ili četiri, dodao je.

Vučić je najavio, predstavljajući taj plan, da će prosečna plata 2025. godine biti 900 evra.

U intervjuu za Blic, a na konstataciju da to zvuči nerealno, kaže da je srećan što ima plan, do kojeg su teško došli, i da on - mora da se izvrši. “Smejali su se i kada sam govorio da će plata biti 500 evra, neka se smeju i sada. Uspeli smo teškim reformama”.

Tekstove o lošim odnosima sa premijerkom "diktira PR jednog ministra"

Vučić je naveo da je SPS korektan partner, ali da postoji nešto u SNS što mu se ne dopada, zbog čega je i, kako kaže, izašao sa 70 novih, mladih ljudi.

“Najteže mi je da gledam ljude koji se ne bore nikada kada je teško, ali su u stanju da medijima dostave pet informacija protiv nekog drugog iz Vlade, da time trguju i da ne budu meta napada. Ali će uvek da izaberu laku metu, za koju im neće zameriti ni po ambasadama ni na drugim mestima, a ta meta su Boško Obradović i eventualno neko od koalicionih partnera", navodi Vučić.

Na konstataciju da se priča da je u lošim odnosima s premijerkom Anom Brnabić, Vučić kaže da su, naprotiv, u odličnim odnosima.

"To je jedan od tekstova koje diktira takozvani PR jednog od ministara. Neki bi da vrše pritisak ko da bude novi predsednik Vlade. A ja mnogo duže i strateški razmišljam", rekao je predsednik Srbije.

Vučić dodaje da, ako SNS pobedi na predstojećim izborima, da će biti "velikih, velikih, velikih promena”. “Ne zato što su svi radili loše. Mnogi su radili dobro, ali neki su osam godina ministri, retki su ti koji posle osam godina zaslužuju da budu tu i dalje. Polazim od sebe... Siguran sam da ću uspeti da se izborim za to da imamo drastične promene u Vladi”.

O pritiscima na novinare: Reakcija na slučaj Jovanović najbolja poruka

Na konstataciju da se u izveštaju Evropske komisije navodi se da je loša situacija u medijima i na pitanje da li mogu da se spreče pritisci koji postoje, Vučić je tražio primer. Na podsećanje da su ubacivani leci u dvorište N1, kaže: “Čekajte! Žalite se na letke s kojima ja i država nikakve veze nemamo? Vučićeviću ne lepe letke, nego mu ulaze u kancelariju. Ovi opkoljavaju Pink, tukli su novinarke...”

Upitan o njegovom odnosu prema novinarima, Vučić je odgovorio pitanjem: "Recite mi jesam li ikada uvredio nekog novinara ili odbio da odgovorim na neko pitanje, za razliku od svih drugih". Na konstataciju da je "bio problem s reporterom N1, nedavno", Vučićev odgovor je bio: “Dvadeset minuta sam odgovarao, onda sam ga pitao koje je to krivično delo. On je rekao “slagao vas je Stefanović”. E, dobro ako me je slagao".

Predsednik Srbije je u ovom intervjuu rekao da "ne kontroliše i da nije vlasnik nijednog medija", a nije propustio priliku da ponovo optuži novinare - N1, a ovoga puta i Novu S, da, kako on to smatra, "24 sata rade kampanju protiv" njega i Vlade Srbije.

Na pitanje da li može svojim funkcionerima da pošalje poruku da su bilo kakvi pritisci na novinare neprihvatljivi, Vučić je rekao: “Naša reakcija po pitanju gospodina (Milana) Jovanovića je bila najbolja poruka. Poruka države. Tada je delovala država i uhapsila predsednika opštine iz najjače stranke. Bodrim sve novinare i vas - evo, pitajte me sve što želite. Oni, s druge strane, poštuju samo svoje potrčke, ne razgovaraju s novinarima koji nisu njihovi”.